
Tisztelt Igazgató Úr!

A szakszervezetünkhöz 2010. október 11-én érkezett, a Társasági Szolgáltatás terület újabb hatékonyságjavító intézkedéseit tárgyaló előterjesztését megkaptuk. Véleményünket az alábbiakban foglaljuk össze.
A BKSZE-t illetően
Általánosságban
Őszinte megdöbbenéssel és megütközéssel vettük kézhez a TÁSZ újabb hatékonyságjavító intézkedéseit. A tervezetből az tűnik ki, hogy a TÁSZ vezetése – semmibe véve a korábbi hasonló intézkedések kapcsán kifejtett véleményünket – arrogáns módon, ismét rá kívánja erőltetni akaratát azokra a vasúti szervezeti egységekre és társaságokra, amelyek kiszolgálásában monopolhelyzetbe került és ezzel a helyzetével egyre inkább visszaél. Teszi ezt az ügyfelek jobb kiszolgálásának tetszetős érvelésének használatával. 

Érthetetlen a „hatékonyságjavító” tervezet abban az összefüggésben is, hogy a MÁV új vezetése eddig még nem deklarálta azokat az új célokat, új irányokat, amelyek mentén a MÁV szervezetét, működését, a MÁV csoporthoz tartozó vállalatok közötti együttműködést hosszabb távon meg kívánja valósítani. E nélkül a tervezet - álláspontunk szerint – minden alapot nélkülöz, lóg a levegőben.

Az intézkedés tervezet a „hatékonyságjavítás” címszava mellett sok költséget a felhasználókra hárít át amellett, hogy tevékenységének egy részét is a felhasználókkal akarja, elvégezteti. A felhasználóknál felmerülő többlettevékenység erőforrásait azonban nem adja át a feladatokkal együtt a felhasználóknak. 

Az intézkedés tervezet tovább folytatja azt az általunk rendszeresen bírált gyakorlatot, hogy hatásában az elosztási tevékenységeket „kiszervezi” a MÁV csoport tevékenységéből anélkül, hogy ezzel kapcsolatban a MÁV legfelső vezetését, a MÁV Igazgatóságát és a Felügyelő Bizottságát akár csak tájékoztatná. A burkolt tevékenység kiszervezést, és következményét a létszámleépítést visszautasítjuk. 

Az intézkedés tervezet figyelmen kívül hagyja a felhasználók érdekeit. Szívesen láttuk volna az előterjesztéshez mellékelve a felhasználó szervezeti egységek szolgálati vezetőinek véleményét a szervezeti intézkedések hatásáról.
Ez vonatkozik mind a beszállítók által végzett „áruterítésre”, mind a „baseware” igénylési rendszer üzemszerű működésére, az ezzel kapcsolatos oktatás, tesztelés eredményeire. Ugyancsak kíváncsiak lennénk, a felhasználnak azzal kapcsolatos véleményére, hogy a megrendelt áru kiszolgálását, terítését a beszállítóra, az átvételét, a megrendelés teljesítésének igazolását, az átadott cikkek őrzését és szervezeten belüli elosztását közvetlenül a megrendelőre bízzák.

Teszik ezt úgy, hogy a korábbi szervezési intézkedések kapcsán a felhasználóknál e területen foglalkozatott munkaerőt és költségeket, a felhasználó szervezetektől elvonták. Sajnálatos módon „a hatékonyságjavulást” nem a MÁV csoport szintjén, hanem legfeljebb a TÁSZ összefüggésében mérik. Így könnyű megtakarítást elérni, a „hatékonyságot” javítani. Ezt a gyakorlatot mifelénk a „más hímtagjával történő csalánverésnek” szokták minősíteni.  

A TÁSZ többszörösen is szerepzavarral küszködik. Az eredeti szolgáltató beszerző, beruházás lebonyolító szerepén túlterjeszkedve, egyfajta „okoskodó”, felülvizsgáló, ellenőrző szerepet erőltet, a megrendelő helyett akarja megmondani, hogy neki „mi a jó”. Ez a szerep felesleges és időigényes és költsége a megrendelőt terheli. Miért gondolja a TÁSZ, hogy a szakmai szervezetek vezetése által előkészített, akár a vezérigazgató által jóváhagyott beszerzés, beruházás belső műszaki tartalmát joga van felülvizsgálni? A beszerzésre, a beruházás lebonyolítására megbízást kap, azt kell teljesíteni!

A hatékonyságjavítás kifejezés rendszeres idézőjelek közötti használatát az magyarázza, hogy az eddigi „hatékonyságjavítást” célzó intézkedéseket nem követték utóvizsgálatok. Ennek során bebizonyosodhatott volna, hogy a TÁSZ szintén kimutatatható esetleges megtakarítás, milyen többlettevékenységet, illetve többletköltséget jelentett a TÁSZ szolgáltatásit igénybevevő felhasználóknál. 

Részleteiben

A BKSZE szervezete

A feladatok meghatározásánál az RLK-k feladatköri felsorolása nem teljes. Amíg a team-ek feladatainál minden termékkör, tevékenység külön-külön fel van sorolva. Az RLK-nál csak, mint „anyagok” közös megnevezés szerepel. Az anyag közül több minden hiányzik, illetve pontosításra szorul. Pl. sem a ruhaügyintézés nem szerepel, eszközgazdálkodás csak a Back Office-nál szerepel. Eszközgazdálkodó tevékenységet az RLK-nál is végeznek, és nem csak saját részre, hanem pl. VBO, vagy a belső ellenőrzés részére is. Tűz és vagyonvédelemi tevékenység is van az RLK-nál. Ezeket ismét részletesen át kell tekinteni, és pontosítani kell. 

A „non-core” részleg fő tevékenysége a közbeszerzésekhez kapcsolódik. Elöljáróban a folyamat jelentős mértékben humán szemléletűvé vált „eljogászosodott”, és lehet, hogy a kollégák kevesen is vannak. Komoly problémát okoz a műszaki, „pályás” tevékenységek esetén, hogy a megrendelő, finanszírozó szakmák műszaki szakemberei nincsenek kellő mélységben bevonva a pályáztatás, elbírálás, szerződés előkészítés folyamatába, a folyamatok elhúzódnak, hanem az adott szakterület szakembereinek utólag kell „korrigálni” már a munkavégzés során. Ez jobb, szorosabb együttműködéssel megelőzhető lenne. 

A BKSZE is szerepzavarban van 

A szolgáltatást végző feladata, hogy szolgáltasson. A raktárak bezárásával, az ellátó helyek centralizálásával a szolgáltatás csorbul, térben és időben távolodik felhasználótól. Ha centralizálunk, akkor legalább a centralizált raktárak legyenek feltöltve, ne az anyag vételezés felmerülésekor indítsák el az anyag „felkutatatását”, a beszerzést. A felhasználok, kifejezett kérése, hogy raktárban anyag legyen, hisz a raktárak érte vannak, és nem fordítva. Az üres boltban nincs vásárló. 
A pályás társaságok MÁV-GÉP és MÁV FKG visszatérő panasza, hogy az anyaghiány rendszeresen akadályozza munkájukat. A károk csökkentésére a cégek saját maguk vesznek fel hitelt, anyagot vásárolnak, hogy munkáltatni tudjanak, a vágányzárakat ne kelljen anyaghiány miatt lemondani. Ez a fenti társaságoknak, és a MÁV csoport szintjén is többletköltség, ami a BKSZE-nél megtakarítás. A „hatékonyságjavításnak” ez a negatív következménye. 
A szakanyagok beszerzése területén esetenként már a hibaelhárítást akadályozza az anyaghiány. A közlekedés veszélyes üzem. Egyes hibák elhárítási normaidejét hatósági előírások szabják meg, tarthatatlan, hogy ezen anyagok beszerzésében is nehézségek vannak.   
Nem elfogadható az a helyzet, hogy a beszerzésért felelős, a MÁV csoporton belül monopolhelyzetben lévő BKSZE-nek, nincs anyagi felelőssége azokért a károkért, amelyek a saját tevékenységi körében elkövetett hibák, mulasztások következtében merültek fel.    

Ha a felhasználó igényli, akkor több raktárt kell nyitva tartani, és nem csökkenteni kell. A BPR folyamatba be kell vonni a felhasználókat is, hogy a következményeivel ne csak kész tényként szembesüljenek. A BKSZE-nek, nincs joga, megkérdőjelezni az igények valódiságát /amit sokszor megtesz/, feladata mielőbb beszerezni, készletben tartani és a felhasználónak eljuttatni.

A készlet forgási sebesség növelésével együtt kellene vizsgálni, a rendelkezésre állás idejét is, hiszen, ha az igényelt anyagok nem azonnal állnak rendelkezésre, hanem hetek, hónapok telnek el az igény felmerülésétől, a teljesítésig, akkor ez a MÁV csoport szintjén veszteséget okoz. Azzal, hogy adott anyag „nincs beszerezve”, nincs raktáron, attól az még nem jelent feltétlenül megtakarítást. Amíg a vasút finanszírozása, működése olyan amilyen, a tevékenységek tervezhetősége, a tervek „beválása” olyan amilyen, addig a BKSZE tevékenységének ehhez alkalmazkodnia kell, nem „akadékoskodni”. A belső vasúti beszerzési piacon monopolhelyzetben lévő szolgáltató alapvetően szolgáltasson, és csak a feltételek változásának megfelelő ütemben kezdeményezzen a szolgáltatásokat is érintő változásokat.
Innováció
A tervezet néhány pontjában felsorolt lépést elfogadhatónak tartjuk, ha azok előkészítettsége, bevezetésnek feltételei adottak. Ilyen, pl. a vonalkódos rendszer tényleges bevezetése, illetve az üzemanyag vételezési lehetőségének a tényleges igényekhez való igazítása.
A vonalkódos rendszer alkalmazása a ruhakiszolgálás területén jó ötlet, de sehol nincs még vonalkódos anyag. Ebben az évben még nem volt egyen-és formaruha beszállítás. Munkaruha beszállítás is csak szeptemberben kezdődött meg. Fontos lenne a szerződések időben történő megkötése, a munkavállalók időben történő ellátása, főleg, hogy csoportszintű az ellátás ezekből a tételekből. A vonalkódos rendszer még nem működik, erre hivatkozva a pozíciók megszüntetése nem időszerű. 

A GIR-VEGA interfész nem igazi megtakarítás, mert a kialakításától függetlenül valamelyik rendszerbe így is-úgyis rögzíteni kell az adatokat. Kérdés, hogy a tervezett létszámcsökkentés arányban áll-e majd az igények csökkenésével? 

A Baseware

Be kell látnia a TÁSZ vezetésének, hogy a szakmai szolgálati vezetők energiájának meghatározó részét a főtevékenységéből adódó szakmai feladatok ellátása teszi ki. A felhasználót a szakmai munkája elvégzésében hátráltatja a tervezett igénylési rendszer, mivel nem várható el tőle a cikkszámok, megnevezések teljes ismerete, mert ez nem a feladata. 
A raktárban dolgoznak azok, akiknek ez eddig napi feladatuk volt, fejből tudják a cikkszámot, a szállító céget, van-e keretszerződés, és egyéb információkat, de az ő munkaviszonyukat a hatékonyság nevében, mint „pozíciót megszüntetik”, miközben a felhasználónak meg olyan feladattal kell megbirkóznia, ami eddig nem az ő feladata volt. A szolgáltatás ez által csorbul. Ezért javasoljuk az érintett kollégák átadását a felhasználó szakszolgálatokhoz mind létszám, mind bértömeg szempontjából. 

A BASWARE rendszer, mai napig nem működik, és emiatt a GIR–ben sem tudunk dolgozni! Két hete gyakorlatilag, nincs kiszolgálás, csak SOS estekben, papír alapon, aztán majd valamikor el lesz számolva! – mondják a kollégák.
A beszerzési folyamatot a BKSZE maga is hátráltatja, amikor kisebb beszerzések jóváhagyását is központilag engedélyezik. 

Utóvizsgálat helyett
Nem bizonyított, hogy az ingatlanok kiürítése, a raktárak megszűntetése gazdaságos a MÁV csoport szintjén. Az üres épületek őrzése, fenntartása, téli temperáló fűtése is költség. A felhagyott, gazdátlan épületekben gyakori a beázás, közműhiba, ami a napi használat hiányában komoly kockázatot jelent, és kárt okozhat.     

A korábbi raktárösszevonások nyomán Ferencvárosban, 2007-ben lett a BAU HOLDING bérleménye egy átadott raktárterület. Korábban 2007-ig, több bérlő volt a raktárrészben, de a BAU HOLDING eltávolította őket, mert nem voltak hajlandóak megfizetni az általuk megemelt, magasabb bérleti díjakat. Azóta a raktárban csak kevesebb bérlő van, de az egész épületet fűtik. A bérleti díjat a bérlők a BAU HOLDING-nak fizetik, miközben a BAU HOLDING tetemes összeggel adósa a MÁV-nak!

Az épületekben érdemi javítás és karbantartás nem történt, a területet nem gondozták, elgazosodott, szemetes lett, téli hó eltakarítást, is mi /BKSZE kollégák/ végeztük el, hogy a terület használható legyen. Erre BKSZE-nek és a KÖM RLK–nak egy fillér költségkerete nem volt és jelenben sincs! Ebben a helyzetben 2010. 09. 01-től az IK KFT visszavette a területet BAU HOLDING-tól. 

Jól szemlélteti a példa, hogy a MÁV csoport szintjén ez az akció milyen jelentős hatékonyság növekedést jelentett. 
Sajnálatos, hogy miközben raktárakat számolunk fel, ürítünk ki, ugyanakkor különböző anyagokat a szabad ég alatt tárolunk. Ez gazdaságos?

Humán következmények
Nyilvánvalóan nem elfogadhatók a tervezett intézkedések létszámhatásai sem. A tervezet a BKSZE esetén több mint 80 fő elbocsátásával számol, ami a jelenlegi létszám kb. 10 %-át jelenti. Ez önmagában is elfogadhatatlan. 
Célszerű lett volna a tervezetben áttekinteni, hogy a hatályos középtávú foglalkoztatási megállapodás alapján a munkáltató hány fő számára tud majd megfelelő munkaköröket felajánlani. 
Ugyancsak az intézkedés elhalasztása mellett szól az érv, hogy célszerű megvárni az Országgyűlés döntését, hogy lehetővé teszi-e majd a nők 40 éves munkaviszony után történő nyugdíjba menetelét. 
Javasoljuk megvizsgálni annak a lehetőségét, hogy a felhasználó szakszolgálatok készek-e fogadni kollégákat, akik az anyagigénylést, a leszállított anyagok átvételét, a megrendelés teljesítésének igazolását, az átadott anyagok, cikkek őrzését és szervezeten belüli elosztását végeznék az adott szervezeti egységben.    

A BSZE-t illetően.
Komoly visszatetszést keltett a tervezetnek az a javaslata, miszerint a MÁV Zrt. egyetlen beruházási szakmához értő részlegénél 30 fős létszámleépítést terveznek. Az intézkedés szakmai háttere is elfogadhatatlan. A TÁSZ vezetése előző intézkedésével a VMMSZK szervezetének megcsonkításával komoly, nagy hagyományokkal rendelkező szakmai kultúra ellehetetlenülését okozta, és most ugyan ezt a hatást fogja elérni a vasúti beruházó szakmában is. A megfogalmazott szakmai indoklás elfogadhatatlan.

Lépten – nyomon azt az érvelést hallhatjuk kormányzati körökből, hogy a vasútvonalak felélesztése, felújítása, korszerűsítése, rekonstrukciója az elkövetkezendő esztendő kiemelt feladata lesz, a közben az e területen nagy szaktudással és komoly tapasztalattal rendelkező vasúti szakmai stábot a TÁSZ vezetése folyamatosan rombolja. 
Ezzel egy időben az a tapasztalatunk, hogy a NIF, amely egyes vasúti beruházások „gazdája” nem rendelkezik a témához értő, megfelelő szakember gárdával. Szabályozási és összeférhetetlenségi problémákkal magyarázva, olyan hozzá nem értő, tapasztalatokkal nem rendelkező fő és -alvállalkozókat foglalkoztat a projektek lebonyolításával, ellenőrzésével, akik az ehhez szükséges kompetenciákkal, szakemberekkel, gyakorlattal, nem rendelkeznek. Érthetetlen és elfogadhatatlan számunkra, hogy a MÁV Zrt, amely az említett vasúti pályák üzemeltetője és fenntartója lesz, nem rendelkezik rálátással, hatáskörökkel a beruházás lebonyolítására, a megfelelő minőséget biztosító munkavégzés folyamatos ellenőrzésére. Olyan ez, mint ha a megrendelőt kitiltanánk a házépítési területről, és majd csak a végeredményt láthatja, az építési tevékenység közbeni folyamatokra semmiféle rálátása, ráhatása nincs. A TÁSZ vezetésének az lenne a feladata, hogy vasúti beruházásokhoz értő képzett szakembereket helyzetbe hozza, folyamatos munkájukat, foglalkoztatásukat biztosítsa. 
A kialakult helyzet az esetleges korrupció melegágya, illetve olyan szakszerűtlen ellenőri munkavégzés lehet a következménye, amelyet pl. a Budapest – Székesfehérvár vonal felújítása kapcsán korábban már észrevételeztünk. Nem fogadható el, a vasúti beruházások területén észlelt hibákat a vasút hozzáértő szakemberei – munkanélküliként - karba tett kézzel szemléljék. 
Adott szakmák beruházás műszaki ellenőri feladatinak ellátásához legalább 5 év szakmai gyakorlat, és speciális vizsga letétele a feltétel. Ha a képzett, gyakorlattal rendelkező szakembereket most kirúgjuk, nem lehet majd őket azonnal pótolni, ha a saját forrású beruházások lehetősége a közeli jövőben emelkedni fog.  

Nem támogatjuk a BSZE szervezetében tervezett hatékonyságjavító intézkedéseket sem. 

Összességében

Az összes tervezett intézkedések kapcsán fenntartásaink vannak, azokat elfogadni nem tudjuk, és javasoljuk a TÁSZ vezetés számára, hogy a mind a BKSZE-t, mind a BSZE-t illetően tett javaslatait még egyszer tekintse át. 

Mindkét szervezeti egység tekintetében a tervezett intézkedésekről konzultációt kezdeményezünk, amelynek időpontját kérem telefonon, vagy elektronikus postán egyeztessük.

Budapest, 2010. október 21.

